India vs England 4th Test Match: भारतीय टीम के पूर्व विस्फोटक बल्लेबाज वीरेंद्र सहवाग ने चौथे टेस्ट से पहले भारतीय कप्तान विराट कोहली को टीम न बदलने की सलाह दी है। इंग्लैंड के खिलाफ जारी टेस्ट सीरीज का चौथा मैच साउथैम्पटन के द रोज बॉल स्टेडियम में खेला जाना है। यह मैच भारतीय टीम के लिहाज से बेहद अहम माना जा रहा है, सीरीज में बने रहने के लिए भारत को इस मैच को हर हाल में जीतना होगा। 5 मैचों की टेस्ट सीरीज में 1-2 से पीछे चल रही भारतीय टीम की एक भूल उसे यहां भारी पड़ सकती है। इसी मैदान पर साल 2014 में भारत और इंग्लैंड के बीच हुए टेस्ट मैच में इंग्लैंड ने भारत को 266 रनों से हराया था। ऐसे में वीरेंद्र सहवाग ने कहली को टीम में बदलाव ना करने की हिदायत दी है। सहवाग के मुताबिक ट्रेंट ब्रिज में जिन खिलाड़ियों के साथ टीम ने जीत हासिल की थी, साउथैम्पटन में भी उन्हीं खिलाड़ियों को मौका दिया जाना चाहिए। उन्होंने कहा टीम अभी पूरी तरह से बैलेंस नजर आ रही है, इसके साथ छेड़छाड़ करना बेवकूफी होगी।